২০১৮ সালে ঢাকায় চারজনকে চিহ্নিত করা হচ্ছে নতুন বছরের ‘নায়ক’ হিসেবে। শাকিব খান, আরিফিন শুভ, সাইমন সাদিক, বাপ্পি চৌধুরী। এদের মাঝে শাকিব আর শুভ ছাড়া অন্যদের কোনো রোম্যান্টিক ইমেইজ দর্শকদের কাছে আছে বলে মনে হয় না। আবার শাকিব ছাড়া অন্যদের সঙ্গে কোনো নির্দিষ্ট নারী তারকার যুক্ত-ইমেইজ নেই। তাদের পরে নবাগত তরুণ কয়েকজনের দিকে তাকালেও একই অবস্থা। মেহজাবীন চৌধুরী, ঐশী, বুবলী, তাসকিন আহমেদ, মিনার রহমান, জায়েদ খান। এদের মাঝে কেবল বুবলি আলোচনায় আছেন ব্যক্তিগত জীবনের ঘটনাবলিতে। শাকিব অপুর সাংসারিক সংকটে তৃতীয় ব্যক্তি হওয়ার কারেণে তার সঙ্গে শাকিবের পর্দা জুটি খুব একটা জুৎসই হবে বলে মনে হয় না। ওদের পর্দায় দেখলেই দীর্ঘদিন দর্শকদের হৃদয়ে খচখচ করবে অপুর স্মৃতি। বুবলিকে কেউ কেউ দায়ী করবেন ব্যক্তি জীবনে অপু-শাকিবের ঘর ভাঙার মূল ‘ভিলেন’ হিসেবে। দক্ষিণ পূর্ব এশিয়ার সাধারণ মানুষ, যারা মূলত সিনেমার প্রধান দর্শক, এখনও স্বপ্নের দেবীকে দেখতে চান একেবারে নির্মল চরিত্রের মানবী রূপে।